CELEX: 52011PC0518
Language: et
Date: 2011-08-30
Title: Ettepanek: NÕUKOGU MÄÄRUS, millega luuakse ühenduse süsteem radioaktiivsete materjalide vedajate registreerimiseks

|
			
		
		
		52011PC0518
		
			Ettepanek: NÕUKOGU MÄÄRUS, millega luuakse ühenduse süsteem radioaktiivsete materjalide vedajate registreerimiseks /* KOM/2011/0518 lõplik - 2011/0225 (NLE) */
			
				
		
		
			
			   	SELETUSKIRI

1.                      
PÕHJENDUS JA EESMÄRK

Euroopa tasandil reguleeritakse
radioaktiivsete materjalide vedu Euroopa Liidu toimimise lepingu kohaste
transpordialaste õigusaktidega ning kiirgusalaseid aspekte käsitlevate
õigusaktidega, sealhulgas töötajate ja muu elanikkonna tervise kaitset
käsitlevate Euroopa Aatomienergiaühenduse (Euratom) asutamislepingu kohaste
sätetega.
ELi toimimise lepingu kohaseid õigusakte
lihtsustati Euroopa Parlamendi ja nõukogu 24. septembri 2008. aasta
direktiiviga 2008/68/EÜ (ohtlike kaupade sisseveo kohta), milles ühendati kõik
veoliigid. 
Nõukogu 13. mai 1996. aasta direktiivis
96/29/EURATOM on sätestatud põhilised ohutusnormid töötajate ja muu elanikkonna
tervise kaitsmiseks ioniseerivast kiirgusest tulenevate ohtude eest. Vastavalt Euratomi
lepingu artiklile 30 tähendab väljend „põhistandardid” järgmist: 
(a)              
suurimad lubatud doosid, mis tagavad piisava
ohutuse;
(b)              
suurimad lubatud kiiritus- ja saastetasemed;
(c)              
töötajate meditsiinilise järelevalve põhimõtted.
Vastavalt artiklile 33 kehtestavad
liikmesriigid põhistandardite järgimiseks vajalikud õigus- ja haldusnormid.
Töötajate ja muu elanikkonna tervise
kaitsmiseks ning oma töö paremaks keskendamiseks peavad liikmesriikide
ametiasutused teadma, milliseid isikuid, organisatsioone või ettevõtjaid
kontrollida. Selleks on direktiivi artiklites 3 ja 4 sätestatud, et
liikmesriigid peavad kehtestama teatava tegevuse suhtes, millega kaasneb
ioniseerivast kiirgusest tulenev oht, aruandluskohustuse (teatamine) ja eelneva
loa nõude, või sellise tegevuse keelama.
Direktiivi 96/29/Euratom kohaldatakse iga
tegevuse suhtes, millega kaasneb ioniseeriva kiirguse oht kas tehislikust
kiirgusallikast või looduslikust kiirgusallikast, sealhulgas transport.
Kuna transport on ainus „liikuv” tegevusala
ning arvestades asjaolu, et veotoimingud ületavad sageli riigipiire, on
võimalik, et vedaja peab kõnealuseid aruandlus- ja loamenetlusi järgima mitmes
liikmesriigis. Lisaks on liikmesriigid kõnealused menetlused rakendanud eri
süsteemides, mis suurendab veotoimingute keerukust.
Seepärast aitab kõnealuste riiklike aruandlus-
ja loamenetluste asendamine ühtse vedude registreerimissüsteemiga lihtsustada
menetlust, vähendada halduskoormust, kõrvaldada sisseveotakistusi ning
säilitada samal ajal kõrge kiirguskaitse tase.
Käesoleva määrusega asendatakse nõukogu
direktiivi 96/29/Euratom rakendamiseks vajalikud liikmesriikide aruandlus- ja
loaandmissüsteemid ühtse registreerimissüsteemiga. Käesoleva määrusega luuakse
Euroopa süsteem vedajate registreerimiseks. Vedajad peaksid esitama taotluse
keskse veebiliidese kaudu. Taotlusi kontrollib vastav riiklik pädev asutus, kes
väljastab registreeringu, kui taotleja vastab ohutuse põhinormidele. Samal ajal
võimaldab süsteem saada pädevatel asutustel paremat ülevaadet nende riigis
tegutsevatest vedajatest. Süsteem peab olema kättesaadav, katsetatud ja toimiv
selleks ajaks, kui käesolev määrus jõustub.
Käesoleva määrusega kehtestatakse ohutustaset
arvestav lähenemisviis, jättes registreerimismenetlusest välja üksnes
vabasaadetisi transportivad vedajad. Samas jäetakse määrusega liikmesriigi
otsustada, kas esitada täiendavad registreerimisnõuded lõhustuvate ja suure
radioaktiivsusega materjalide vedajatele.
Muude füüsilist kaitset, kaitsemeetmeid ja
tsiviilvastutust käsitlevate ühenduse õigusaktide ja rahvusvaheliste eeskirjade
kohaldamist jätkatakse. Eelkõige kehtib see direktiivi 2008/68/EÜ kohta.

2.                      
ÕIGUSLIK ALUS

Käesoleva määruse sätted on seotud töötajate
ja muu elanikkonna tervise kaitse põhinormidega. Vastavalt sellele on
õiguslikuks aluseks valitud Euroopa Aatomienergiaühenduse asutamisleping, eriti
selle artiklid 31 ja 32.

3.                      
SUBSIDIAARSUS JA PROPORTSIONAALSUS

Subsidiaarsuse põhimõtet kohaldatakse
ettepaneku selles osas, mis ei kuulu ühenduse ainupädevusse. Kuna ühendusel on
EURATOMI lepingu II jaotise 3. peatüki valdkonnas seadusandlikud volitused, mis
on oma laadilt ainuõiguslikud, ei kohaldata nende suhtes subsidiaarsuse
põhimõtet.
Samuti on tagatud proportsionaalsus.
Ettevalmistuste käigus läbiviidud mõju hindamise kohaselt tagatakse kavandatud
mehhanismiga õige tasakaal veotoimingutel töötajate ja muu elanikkonna tõhusa
kaitsmise, asjaomaste sidusrühmade õigustatud huvide ja liikmesriikide huvide
vahel. Eelistatud valikuvõimalus minimaalne, mis on vajalik kehtestatud
eesmärkide tõhusaks saavutamiseks mõistlike kuludega.
2011/0225 (NLE)
Ettepanek:
NÕUKOGU MÄÄRUS,
millega luuakse ühenduse süsteem
radioaktiivsete materjalide vedajate registreerimiseks 
EUROOPA LIIDU NÕUKOGU,
võttes arvesse Euroopa Aatomienergiaühenduse
asutamislepingut, eriti selle artikli 31 teist lõiku ja artiklit 32,
võttes arvesse komisjoni ettepanekut, mis on
koostatud pärast teadus- ja tehnikakomitee määratud asjatundjate rühma arvamuse
saamist,
võttes arvesse Euroopa Majandus- ja
Sotsiaalkomitee arvamust[1],
võttes arvesse Euroopa Parlamendi arvamust[2]
ning arvestades järgmist:
(1)              
Vastavalt Euratomi lepingu artiklile 33 peavad
liikmesriigid kehtestama õigus- ja haldusnormid, mis on vajalikud selliste
põhinormide järgimiseks, mis käsitlevad töötajate ja kogu elanikkonna tervise
kaitset ioniseerivast kiirgusest tulenevate ohtude eest. 
(2)              
Põhilised ohutusnormid on kehtestatud nõukogu 13.
mai 1996. aasta direktiiviga 96/29/Euratom[3]. Nimetatud
direktiivi kohaldatakse iga tegevuse suhtes, millega kaasneb ioniseeriva
kiirguse oht kas tehislikust kiirgusallikast või looduslikust kiirgusallikast,
sealhulgas transport.
(3)              
Põhinormide järgimise tagamiseks on vajalik
sätestada, milliseid isikuid, organisatsioone või ettevõtjaid peaksid
liikmesriikide ametiasutused kontrollima. Selleks on direktiivis 96/29/Euratom
sätestatud, et liikmesriigid peavad kehtestama teatava tegevuse suhtes, millega
kaasneb ioniseerivast kiirgusest tulenev oht, aruandluskohustuse (teatamine) ja
eelneva loa nõude, või sellise tegevuse keelama.
(4)              
            Kuna transport on piiriülene
tegevusala, on võimalik, et radioaktiivsete materjalide vedajalt nõutakse
aruandlus- ja loasüsteemidega seotud nõuete täitmist mitmes liikmesriigis.
Käesoleva määrusega asendatakse kõnealused liikmesriikide aruandlus- ja
loaandmissüsteemid ühtse registreerimissüsteemiga, mis kehtib kogu Euroopa
Aatomienergiaühenduses (edaspidi „ühendus”).
(5)              
Õhu- ja merevedude teostajatele on selline
registreerimis- ja sertifitseerimissüsteem juba olemas. Nõukogu 16. detsembri
1991. aasta määruses (EMÜ) nr 3922/91 (tehniliste nõuete ja haldusprotseduuride
kooskõlastamise kohta tsiviillennunduses)[4] on sätestatud, et
lennuettevõtjatel peab ohtlike kaupade vedamiseks olema spetsiaalne
sertifikaat. Seoses merevedudega on Euroopa Parlamendi ja nõukogu 27. juuni
2002. aasta direktiiviga 2002/59/EÜ[5] loodud ühenduse
laevaliikluse seire- ja teabesüsteem. Tsiviillennundusametite poolt välja antud
sertifikaate ja merelaevade aruandlussüsteemi peetakse aruandlust ja loa
andmist käsitlevate direktiivi 96/29/Euratom sätete nõuetekohaseks rakendamiseks
piisavaks. Seepärast ei ole õhu- ja merevedudega seotud põhinormide järgimise
tagamiseks liikmesriikides vajalik nimetatud vedude teostajaid käesoleva
määruse kohaselt registreerida. 
(6)              
Radioaktiivsete materjalide vedajate suhtes
kohaldatakse mitmeid ELi ja Euratomi ning rahvusvaheliste õigusaktide nõudeid.
Rahvusvahelise Aatomienergiaagentuuri (IAEA) eeskirju radioaktiivsete
materjalide ohutu veo kohta (TS-R-1) ja kõiki transpordiliike käsitlevate
ohtlike kaubavedude kohta kohaldatakse ka edaspidi vahetult või rakendavad
liikmesriigid neid Euroopa Parlamendi ja nõukogu 24. septembri 2008. aasta
direktiivi 2008/68/EÜ (ohtlike kaupade siseveo kohta)[6]
kohaselt maantee, raudtee- ja siseveetranspordis. Käesoleva määruse sätted ei
piira aga töötervishoidu ja tööohutust ning keskkonnakaitset käsitlevate muude
õigusaktide kohaldamist,
ON
VASTU VÕTNUD KÄESOLEVA MÄÄRUSE:
Artikkel 1
Sisu ja reguleerimisala
(1)              
Käesoleva määrusega luuakse ühenduse süsteem
radioaktiivsete materjalide vedajate registreerimiseks, mis aitab
liikmesriikidel tagada, et järgitakse direktiivis 96/29/Euratom sätestatud
põhinorme, mis käsitlevad töötajate ja kogu elanikkonna tervise kaitset
ioniseerivast kiirgusest tulenevate ohtude eest.
(2)              
Käesolevat määrust kohaldatakse kõigi vedajate
suhtes, kes transpordivad radioaktiivseid materjale ühenduse sees, kolmandatest
riikidest ühendusse ning ühendusest kolmandatesse riikidesse. Määrust ei
kohaldata selliste vedajate suhtes, kes transpordivad radioaktiivseid materjale
õhu- ja veeteede kaudu.
Artikkel 2
Mõisted
Käesolevas eeskirjas kasutatakse järgmisi
mõisteid:
(1)              
„vedaja” – isik, organisatsioon või avalik-õiguslik
äriühing, kes tegeleb radioaktiivse materjali veoga ühenduses mis tahes
transpordiliiki kasutades, sealhulgas vedajad, kes tegelevad vedudega rendi või
tasu eest; 
(2)              
„pädev asutus” – asutus, kelle liikmesriik on
määranud ülesannete täitmiseks käesoleva määrusega ettenähtud korras;
(3)              
„vedu” – radioaktiivsete jäätmete transportimisega
seotud toimingud lähtepunktist kuni sihtpunktini, kaasa arvatud radioaktiivse
materjali pealelaadimine, ladustamine transiidi ajal ja mahalaadimine;
(4)              
„radioaktiivne materjal” – materjal, mis sisaldab
radionukliide ning mille puhul saadetise aktiivsuskontsentratsioon ja
koguaktiivsus ületab radioaktiivsete materjalide ohutut vedu käsitlevate IAEA
eeskirjade (IAEA ohutusstandardite seeria nr TS-R-1, Viin, 2009) lõigetes
402–407 kindlaksmääratud väärtusi;
(5)              
„eriti ohtlikud kaubad – radioaktiivne materjal” –
radioaktiivsed materjalid, mida võidakse kuritarvitada terroriaktis ning mis
võivad selle tulemusena kaasa tuua raskeid tagajärgi (nt massiliselt ohvreid
või purustusi), nagu on määratletud IAEA tuumajulgeoleku juhiste nr 9 A.9.
liites „Turvalisus radioaktiivsete materjalide veol”, Viin, 2008 (Appendix
A.9. of the IAEA Nuclear Security Series No.9 “Security in the Transport of
Radioactive Material”, Vienna, 2008);
(6)              
„vabasaadetis” – saadetis, milles lubatud
radioaktiivne sisaldus ei ületa radioaktiivsete materjalide ohutut vedu
käsitlevate eeskirjade (nr TS-R-1) IV jaotise V tabelis sätestatud
aktiivsustasemeid või ühte kümnendikku kõnealustest piirväärtustest
postisaadetiste puhul ning mis kannavad märget UN nr 2908, 2909, 2910 või 2911
(7)              
„lõhustuv materjal” – uraan-233, uraan-235,
plutoonium-239 ja plutoonium-241 või nende radionukliidide mis tahes
kombinatsioon. 
Artikkel 3
Üldsätted
(1)              
Radioaktiivsete materjalide vedajal on kooskõlas
artikliga 5 saadud kehtiv registreering. Registreering võimaldab vedajal
teostada vedusid kogu Euroopa Liidus.
(2)              
Lõikes 3 osutatud vedude puhul peab veotoimingutel
olema kaasas vedaja registreerimistunnistuse või kooskõlas kohaldatava riikliku
menetlusega saadud litsentsi või registreeringu koopia.
(3)              
Radioaktiivsete materjalide käitlemiseks või
radioaktiivset materjali või kiirgusallikaid sisaldavate seadmete kasutamiseks
direktiivi 96/29/Euratom kohaselt välja antud kehtiva litsentsi või
registreeringu omanik võib kõnealuseid materjale või kiirgusallikaid vedada
ilma käesoleva määruse kohase registreeringuta, kui vedu on reguleeritud kõigi
selliste liikmesriikide litsentside või registreeringutega, kus vedu toimub.
(4)              
Riiklikke aruandlus- ja loanõudeid, mis kehtivad
lisaks käesolevas määruses sätestatud nõuetele, võib kohaldada üksnes järgmiste
materjalide vedajatele:
–     
lõhustuv materjal, välja arvatud looduslik uraan
või vaesestatud uraan, mida on kiiritatud üksnes termoreaktorites; 
–     
eriti ohtlikud kaubad – radioaktiivsed materjalid.
Artikkel 4
Vedajate elektrooniline registreerimissüsteem (VERS)
(1)              
Komisjon loob radioaktiivsete materjalide veo
järelevalveks ja kontrolliks vedajate elektroonilise registreerimissüsteemi
(VERS) ning hooldab seda. Komisjon määrab kindlaks täiendava teabe ning VERSi
tehnilised spetsifikatsioonid ja nõuded.
(2)              
VERS annab liikmesriigi pädevatele asutustele
piiratud ja turvalise juurdepääsu registreeritud vedajatele ja taotlejatele,
võttes arvesse eelkõige asjaomaseid Euroopa Parlamendi ja nõukogu direktiivi
95/46/EÜ[7] sätteid isikuandmete
kaitse kohta. Pädevatel asutustel on juurdepääs kogu kättesaadavale teabele.
(3)              
Komisjon ei vastuta VERSi kaudu esitatud teabe sisu
ja õigsuse eest.
Artikkel 5
Registreerimismenetlus
(1)              
Vedaja esitab registreerimistaotluse VERSi kaudu.
(2)              
Taotlejast vedaja täidab I lisas sätestatud
elektroonilise taotluse vormi. 
(3)              
Pärast taotluse vormi täitmist ja esitamist saab
taotleja automaatse kinnituse taotluse kättesaamise kohta ning taotluse numbri.
(4)              
Kui taotleja asukoht on ühes või mitmes
liikmesriigis, vaatab taotluse läbi selle liikmesriigi pädev asutus, kus asub
taotleja peakontor.
(5)              
Kui taotleja asukoht on kolmandas riigis, vaatab
taotluse läbi selle liikmesriigi pädev asutus, kuhu vedaja kavatseb ELi
territooriumil esimesena siseneda.
(6)              
See liikmesriigi pädev asutus, kes väljastab
vedajale esmakordse registreerimistunnistuse, väljastab ka uue tunnistuse, kui
andmeid artikli 6 kohaselt muudetakse. 
(7)              
Pädev asutus väljastab vedaja
registreerimistunnistuse kaheksa nädala jooksul alates taotluse kättesaamist
kinnitava teate edastamisest, kui ta leiab, et esitatud teave on täielik ja
kooskõlas käesoleva määruse kohaselt kohaldatavate nõuetega ning direktiiviga
96/29/Euratom ja direktiiviga 2008/68/EÜ.
(8)              
Vedaja registreerimistunnistus sisaldab II lisas
sätestatud teavet ning see väljastatakse VERSi kaudu standardse
registreerimistunnistuse kujul.
(9)              
Vedaja registreerimistunnistuse koopia saadetakse
VERSi kaudu automaatselt kõigile selliste liikmesriikide pädevatele asutustele,
kus vedaja kavatseb tegutseda.
(10)          
Kui pädev asutus keeldub vedaja
registreerimistunnistust väljastamast, kuna taotlus on puudulik või ei vasta
kohaldatavatele nõuetele, vastab ta taotlejale kirjalikult kaheksa nädala
jooksul pärast taotluse kättesaamist kinnitava teate edastamist. Pädev asutus
esitab keeldumise põhjused.
(11)          
Keeldumist ja selle põhjusi käsitleva dokumendi
koopia saadetakse VERSi kaudu automaatselt kõigile selliste liikmesriikide
pädevatele asutustele, kus vedaja kavatseb tegutseda.
(12)          
Kui vedaja registreerimistunnistuse väljastamisest
keeldutakse, võib taotleja esitada kaebuse kooskõlas kohaldatavate riiklike
õigusnormidega.
(13)          
Kehtivat registreerimistunnistust tunnustavad kõik
liikmesriigid.
(14)          
Vedaja registreerimistunnistus kehtib viis aastat
ning seda võib vedaja taotluse korral uuendada.
Artikkel 6
Andmete muutmine 
(1)              
Vedaja tagab, et VERSi kaudu ühenduse vedaja
registreeringu taotluses esitatud andmed on alati õiged.
(2)              
Vedaja taotleb uut tunnistust, kui ühenduse vedaja
registreeringu taotluse vormi A osa andmed muutuvad. 
Artikkel 7
Nõuetele vastavuse tagamine
(1)              
Kui vedaja ei täida käesoleva määruse nõudeid,
kohaldab selle liikmesriigi pädev asutus, kus nõuete täitmatajätmine avastati,
täitemeetmeid kõnealuse liikmesriigi õigusraamistikus (kirjalikud teated,
koolituse ja haridusega seotud meetmed, registreeringu peatamine, tühistamine
või muutmine, vastutusele võtmine) sõltuvalt sellest, kuivõrd nõuete
täitmatajätmine mõjutab ohutust ning kuidas vedaja on varem nõudeid täitnud.
(2)              
Kõnealune pädev asutus edastab vedajale ja selliste
liikmesriikide pädevatele asutusele, kus vedaja kavatses radioaktiivseid
materjale vedada, teabe kohaldatud täitemeetmete kohta ning kõnealuse meetme
kohaldamise põhjused. Vedaja peakontori asukoha liikmesriigi pädev asutus või
juhul, kui vedaja asub kolmandas riigis, selle liikmesriigi pädev asutus, kus
vedaja kavatses esimest korda ühenduse territooriumile siseneda, tühistab
registreeringu, kui vedaja ei täida lõike 1 kohaselt kohaldatud täitemeetmeid.
(3)              
Pädev asutus edastab vedajale ja muudele
asjaomastele pädevatele asutustele tühistamisotsuse koos põhjendusega.
Artikkel 8
Pädevad asutused ja riiklik kontaktpunkt 
(1)              
Liikmesriik määrab radioaktiivsete materjalide
veoks pädeva asutuse ja riikliku kontaktpunkti.
(2)              
Liikmesriik edastab komisjonile hiljemalt üks kuu
pärast käesoleva määruse jõustumist nime(d), aadressi(d) ja kogu muu teabe, mis
on vajalik kiireks teabevahetuseks radioaktiivsete materjalide veoks määratud
pädevate asutuste ja riikliku kontaktpunktiga, ning kõik andmete hilisemad
muudatused. 
(3)              
Komisjon edastab need andmed ja kõik nendes
andmetes tehtud muudatused ühenduse kõikidele pädevatele asutustele VERSi
kaudu.
Artikkel 9
Pädevate asutuste vaheline koostöö
Liikmesriikide pädevad asutused teevad
koostööd, et ühtlustada registreeringu väljastamise nõudeid ja tagada käesoleva
määruse ühtlustatud kohaldamine ja jõustamine.
Kui liikmesriigis on mitu pädevat asutust,
teevad nad tihedat koostööd nende vahel sõlmitud juriidiliste või ametlike
lepingute alusel, milles on sätestatud iga asutuse kohustused. Nad peaksid
suhtlema ning vahetama teavet üksteisega, riikliku kontaktpunktiga ja muude
valitsusasutuste ja valitsusväliste organisatsioonidega, kellel on asjaomased
kohustused. 
Artikkel 10
Eksperdirühm
Komisjon loob vastavalt Euratomi lepingu
artiklile 135 komisjoni otsusega eksperdirühma. 
Rühm nõustab ja abistab komisjoni talle
käesoleva määrusega antud ülesannete täitmisel.
Rühm koosneb liikmesriikide määratud
ekspertidest ja komisjoni määratud ekspertidest ning seda juhib komisjoni
esindaja.
Artikkel 11
Jõustumine
Käesolev määrus jõustub kahekümnendal päeval
pärast selle avaldamist Euroopa Liidu Teatajas.
Määrust hakatakse kohaldama kuus kuud pärast selle
jõustumist.
Käesolev määrus on tervikuna siduv ja vahetult
kohaldatav kõikides liikmesriikides.
Brüssel, […]
                                                                       Nõukogu
nimel
                                                                       eesistuja
                                                                       […]
I LISA 
TAOTLUSE VORM ÜHENDUSE VEDAJA REGISTREERINGU SAAMISEKS
PALUN SAATKE KÄESOLEV TAOTLUS ÜKSNES
KOMISJONI TURVALISE vedajate elektroonilise registreerimissüsteemi
(VERS) VEEBISAIDI KAUDU
KUI TAOTLETAKSE A OSAS SISALDUVA TEABE
MUUTMIST, ON VAJA TEHA UUS REGISTREERING 
Käesolevas taotluse esitatud teavet töötleb
Euroopa Komisjon kooskõlas Euratomi määrusega xxxxx
⁭         UUS REGISTREERIMISTUNNISTUS 
⁭         OLEMASOLEVA REGISTREERINGU
MUUTMINE
⁭         OLEMASOLEVA REGISTREERINGU
UUENDAMINE
Registreerimistunnistuse number/numbrid: 
Palun selgitage, miks Te soovite olemasolevat
registreeringut muuta?
1. TAOTLEJA ANDMED:
 A OSA || B OSA 
 ÄRIÜHINGU NIMI: Täielik aadress: Riiklik registrEERIMISNUMBER:   || 1. Vedaja organisatsiooni vastutava esindaja (isik, kellel on volitused võtta vedaja organisatsioonile kohustusi) nimi, ametikoht, täielik aadress, telefoninumber ja e-posti aadress: 2. Tehniliste- ja haldusküsimustega tegeleva ametiasutuse (kes vastutab selle eest, et vedaja äriühingu tegevus vastaks eeskirjadele) kontaktisiku nimi, ametikoht, täielik aadress, telefoninumber ja e-posti aadress: 3. Ohutusnõustaja nimi, ametikoht ja täielik aadress (üksnes maismaatranspordiliikide puhul ja juhul, kui see erineb punktide 1 või 2 kohaselt esitatud andmetest) 4. Kiirguskaitseprogrammi rakendamise eest vastutava isiku nimi, ametikoht ja täielik aadress juhul, kui see erineb punktide 1, 2, või 3 kohaselt esitatud andmetest 
2. VEOLIIK
 A OSA || B OSA 
 ⁭       MAANTEEVEDU ⁭       RAUDTEEVEDU ⁭       VEDU SISEVEETEEDEL ⁭ || 1. Veoga seotud ja selleks koolitatud personal (teave) ⁭       1 kuni 5            ⁭       5 kuni 10          ⁭       10 kuni 20        ⁭       >20 2. Vedudega seotud sektor: vedude laadi üldkirjeldus (teave) ⁭ meditsiinis kasutamiseks      ⁭ tööstuses kasutamiseks, mittepurustavad katsed, teadusuuringud           ⁭ tuumkütusetsüklis kasutamiseks       ⁭ jäätmed ⁪ eriti ohtlikud kaubad – radioaktiivsed materjalid   
3. GEOGRAAFILINE KATVUS
Palun tähistage allpool esitatud loetelus
linnukesega need liikmesriigid, kus radioaktiivset materjali on kavas vedada
ning valige tegevuse laad 
 Kui vedu toimub ka muudes liikmesriikides kui registreeringu saamiseks taotluse esitanud liikmesriigis, esitage iga riigi kohta täpsemad andmed (kas toimus üksnes transiitvedu, peamised peale- ja mahalaadimise kohad konkreetses riigis, sagedus): 
 A OSA || B OSA 
 ⁭Austria ⁭Belgia ⁭Bulgaaria ⁭Eesti ⁭Hispaania ⁭Iirimaa ⁭Itaalia ⁭Kreeka ⁭Küpros ⁭Leedu ⁭Luksemburg ⁭Läti ⁭Madalmaad ⁭Malta ⁭Poola ⁭Portugal ⁭Prantsusmaa ⁭Rootsi ⁭Rumeenia ⁭Saksamaa ⁭Slovakkia ⁭Sloveenia ⁭Soome ⁭Taani ⁭Tšehhi Vabariik ⁭Ungari ⁭Ühendkuningriik || ⁭ transiitvedu ⁭ mahalaadimine ⁭ pealelaadimine peamised pealelaadimise kohad: peamised mahalaadimise kohad: sagedus ⁭ iga päev ⁭ iga nädal ⁭ iga kuu ⁭ harvemini 
4. SAADETISTE LIIK
Registreeringut nõutakse järgmiste saadetiste
puhul:
 A OSA SAADETISE TÜÜP – ts-r-1 klassifikatsioon || B-OSA: Saadetiste hinnanguline arv aastas 
 UN 2908 RADIOAKTIIVNE MATERJAL, VABASAADETIS – TÜHI PAKEND UN 2909 RADIOAKTIIVNE MATERJAL, VABASAADETIS – LOODUSLIKUST URAANIST või LAHJENDATUD URAANIST või LOODUSLIKUST TOORIUMIST VALMISTATUD ESEMED UN 2910 RADIOAKTIIVNE MATERJAL, VABASAADETIS – PIIRATUD KOGUSES UN 2911 RADIOAKTIIVNE MATERJAL, VABASAADETIS – MÕÕTESRIISTAD või ESEMED UN 2912 RADIOAKTIIVNE MATERJAL, MADAL ERIAKTIIVSUS (LSA-I), mittelõhustuv või harvalõhustuv UN 2913 RADIOAKTIIVNE MATERJAL, SAASTATUD PINNAGA ESEMED (SCO-I või SCO-II), mittelõhustuvad või harvalõhustuvad UN 2915 RADIOAKTIIVNE MATERJAL, TÜÜP A SAADETIS, mitte-eri vormis, mittelõhustuv või harvalõhustuv UN 2916 RADIOAKTIIVNE MATERJAL, TÜÜP B(U) SAADETIS, mittelõhustuv või harvalõhustuv UN 2917 RADIOAKTIIVNE MATERJAL, TÜÜP B(M) SAADETIS, mittelõhustuv või harvalõhustuv UN 2919 RADIOAKTIIVNE MATERJAL, ERIKORRALDUSE KOHASELT VEETAV, mittelõhustuv või harvalõhustuv UN 2977 RADIOAKTIIVNE MATERJAL, URAANHEKSAFLUORIID, LÕHUSTUV UN 2978 RADIOAKTIIVNE MATERJAL, URAANHEKSAFLUORIID, mittelõhustuv või harvalõhustuv UN 3321 RADIOAKTIIVNE MATERJAL, MADAL ERIAKTIIVSUS (LSA-II), mittelõhustuv või harvalõhustuv UN 3322 RADIOAKTIIVNE MATERJAL, MADAL ERIAKTIIVSUS (LSA-III), mittelõhustuv või harvalõhustuv UN 3323 RADIOAKTIIVNE MATERJAL, TÜÜP C SAADETIS, mittelõhustuv või harvalõhustuv UN 3324 RADIOAKTIIVNE MATERJAL, MADAL ERIAKTIIVSUS (LSA-II), LÕHUSTUV UN 3325 RADIOAKTIIVNE MATERJAL, MADAL ERIAKTIIVSUS (LSA-III), LÕHUSTUV UN 3326 RADIOAKTIIVNE MATERJAL, SAASTATUD PINNAGA ESEMED (SCO-I või SCO-II), LÕHUSTUVAD UN 3327 RADIOAKTIIVNE MATERJAL, TÜÜP A SAADETIS, LÕHUSTUV, mitte-eri vormis UN 3328 RADIOAKTIIVNE MATERJAL, TÜÜP B(U) SAADETIS, LÕHUSTUV UN 3329 RADIOAKTIIVNE MATERJAL, TÜÜP B(M) SAADETIS, LÕHUSTUV UN 3330 RADIOAKTIIVNE MATERJAL, TÜÜP C SAADETIS, LÕHUSTUV UN 3331 RADIOAKTIIVNE MATERJAL, VEETAV ERIKOKKULEPPE ALUSEL, LÕHUSTUV UN 3332 RADIOAKTIIVNE MATERJAL, TÜÜP A SAADETIS, ERIVORM, mittelõhustuv või harvalõhustuv UN 3333 RADIOAKTIIVNE MATERJAL, TÜÜP A SAADETIS, ERIVORM, LÕHUSTUV   ||   
5. KIIRGUSKAITSE PROGRAMM (KKP)
 A OSA: ⁭ Märkides siia linnukese kinnitan, et meil on täielikult rakendatud ja rangelt kohaldatud kiirguskaitseprogramm       || B-OSA: kiirguskaitseprogrammi kirjeldava dokumendi viide ja kuupäev   Laadige siia üles kiirguskaitseprogramm   
6. KVALITEEDI TAGAMISE PROGRAMM (KTP)
Kvaliteedi tagamise programm on pädevale asutusele
kontrolliks kättesaadav (vastavalt ADRi artiklile 1.7.3)
 A OSA: ⁭ Märkides siia linnukese kinnitan, et meil on täielikult rakendatud ja rangelt kohaldatud kvaliteedi tagamise programm || B-OSA: Dokumendi viide ja kuupäev ⁭ ISO 9002 
7. kinnitus
Mina, vedaja, kinnitan käesolevaga, et täidan
kõiki radioaktiivsete materjalide vedu käsitlevaid asjaomaseid rahvusvahelisi,
ühenduse ja riiklike eeskirju. 
⁭ Mina, vedaja, kinnitan käesolevaga, et
selles vormis sisalduv teave on õige.
Kuupäev………..      Nimi………………     Allkiri…………           
II LISA 
VEDAJA ELEKTROONILINE REGISTREERIMISTUNNISTUS RADIOAKTIIVSETE MATERJALIDE VEOKS

MÄRKUS: 
REGISTREERIMISTUNNISTUSE KOOPIA PEAB OLEMA KAASAS
IGAL KÄESOLEVA MÄÄRUSE REGULEERIMISALASSE KUULUVAL VEOL.
Registreerimistunnistus on väljastatud kooskõlas
nõukogu määrusega (Euratom) xxxxx
Käesolev tunnistus ei vabasta vedajat muude
kohaldatavate veoeeskirjade täitmisest. 
1) REGISTREERINGU VIITENUMBER: BE/ xxxx /
pp-kk-aaaa
2) ASUTUSE NIMI / RIIK:
3) ÄRIÜHINGU NIMI JA AADRESS 
4) VEOLIIK:
⁭       MAANTEEVEDU
⁭       RAUDTEEVEDU
⁭       VEDU SISEVEETEEDEL
7) LIIKMESRIIGID, kus tunnistust kohaldatakse
8) SAADETISE TÜÜP – ÜRO (UN) NUMBER (vt I lisa
– sama vorming)
9) KUUPÄEV 
ELEKTRONALLKIRI 
KEHTIVUSAEG: KUUPÄEV – 5 aastat
FINANTSSELGITUS ETTEPANEKUTE KOHTA, MILLE
MÕJU EELARVELE PIIRDUB AINULT TULUDE POOLEGA
1.           ETTEPANEKU NIMETUS:
Nõukogu määruse, millega luuakse ühenduse süsteem
radioaktiivsete materjalide vedajate registreerimiseks.
2.           EELARVEREAD:
Peatükk ja artikkel: 320102110005 – (E)
IT-süsteemide arendamine
Kõnealuseks aastaks eelarves ettenähtud summa:
350000 eurot
3.           FINANTSMÕJU 
¨      Ettepanekul puudub finantsmõju
¨      Ettepanekul puudub finantsmõju kuludele, kuid sellel on
finantsmõju tuludele. Mõju on järgmine:
miljonites eurodes (üks koht pärast koma)
   ||   || 
 Eelarverida || Tulud || 12-kuuline periood alates kk.pp.aaaa || [aasta n] 
 Artikkel 4 ||   ||   || 0,35 
 Olukord pärast meetme rakendamist 
   || [n+1] || [n+2] || [n+3] || [n+4] || [n+5] 
 Artikkel 4   || 0,05 || 0,05 || 0,05 || 0,05 || 0,05 
4.           PETTUSEVASTASED MEETMED
5.           MUUD MÄRKUSED
[1]               ELT C , , lk .
[2]               ELT C , , lk .
[3]               EÜT L 159, 29.6.1996, lk 1.
[4]               EÜT L 373, 31.12.1991, lk 4.
[5]               EÜT L 208, 5.8.2002, lk 10.
[6]               ELT L 260, 30.9.2008, lk 13.
[7]               EÜT L 281, 23.11.1995, lk 31.